Zagreb, 18. prosinca 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Drage Matanovića, glavnog inspektora obrane te dužnosnika Ivice Kindera, ravnatelja Vojne sigurnosno-obavještajne agencije,** na 108. sjednici, održanoj dana 18. prosinca 2020.g., donosi sljedeću

**ODLUKU**

**I. Pokreće se postupak protiv dužnosnika Drage Matanovića, glavnog inspektora obrane, zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, koja proizlazi iz propusta da po pisanom pozivu Povjerenstva obrazloži nesklad odnosno nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela u dijelu koji se odnosi na:**

 **- propust navođenja promjena u plaći povodom obnašanja javnih dužnosti za 2017., 2018. i 2019., i to za 2017. utvrđenim povodom redovite provjere izvješća o imovinskom stanju dužnosnika od 16. studenoga 2017. te za 2018. i 2019. povodom redovite provjere izvješća od 15. lipnja 2018., te**

**- propust navođenja ostalih primitaka, potpore za zbrinjavanje ratnih invalida u mjesečnom iznosu od 229,49 kn, odnosno godišnje u iznosu od 2.753,88 kn, ostvarenima u 2016., 2017., 2018., 2019. i 2020. , i to za 2016. utvrđenim povodom redovite provjere izvješća o imovinskom stanju dužnosnika od 14. lipnja 2016., za 2017. povodom redovite provjere izvješća od 16. studenoga 2017., za 2018. i 2019. povodom redovite provjere izvješća od 15. lipnja 2018. te za 2020. povodom redovite provjere izvješća od 15. travnja 2020.**

**II. Postupak za odlučivanje o sukobu interesa protiv dužnosnika Ivice Kindera, ravnatelja Vojne sigurnosno-obavještajne agencije, neće se pokrenuti, jer utvrđena razlika između podataka navedenih u izvješćima koja je podnosio Povjerenstvu te podataka nadležnog tijela u pogledu plaće koju je primao za obnašanje navedene javne dužnosti ne predstavlja značajno odstupanje zbog kojeg bi dužnosnik bio u obvezi istu prikazati u izvješćima o imovinskom stanju istekom godine.**

**III. Poziva se dužnosnik Drago Matanović da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke I. izreke te na ostale navode iz obrazloženja ove odluke.**

Obrazloženje

U Povjerenstvu je dana 8. lipnja 2017.g. pod brojem 711-U-2128-P-256/17-01-3 zaprimljena anonimna prijava mogućeg sukoba interesa podnesena protiv dužnosnika Drage Matanovića, glavnog inspektora obrane te dužnosnika Ivice Kindera, ravnatelja Vojne sigurnosno-obavještajne agencije, povodom koje se vodi predmet pod brojem P-256/17.

U navedenoj prijavi se navodi da dužnosnici Drago Matanović i Ivica Kinder nisu Povjerenstvu podnijeli izvješće o imovinskom stanju povodom bitne promjene, a koje su bili dužni podnijeti jer je došlo do promjena u visini plaće koje primaju za obnašanje navedenih dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Drago Matanović od 1. rujna 2014. do 15. travnja 2016. obnašao dužnost zapovjednika Zapovjedništva za potporu, od 15. travnja 2016. do 15. ožujka 2020. dužnost zamjenika načelnika Glavnog stožera Oružanih snaga Republike te da od 16. ožujka 2020. obnaša dužnost glavnog inspektora obrane.

Člankom 3. stavkom 1. podstavcima 33., 34. i 35. ZSSI-a propisano je da su načelnik i zamjenici načelnika Glavnog stožera Oružanih snaga Republike Hrvatske, zapovjednik Zapovjedništva za potporu i glavni inspektor obrane dužnosnici u smislu odredbi navedenog Zakona, stoga je i dužnosnik Drago Matanović povodom obnašanja navedenih dužnosti obvezan postupati sukladno odredbama ZSSI-a.

U odnosu na dužnosnika Ivicu Kindera, uvidom u Registar dužnosnika utvrđeno je da je dužnosnik obnašao dužnost pročelnika Vojnog kabineta Predsjednika Republike Hrvatske od 1. siječnja 2013. do 9. srpnja 2015., dužnost ravnatelja Vojne sigurnosno-obavještajne agencije od 10. srpnja 2015. do 9. srpnja 2019. te da istu dužnost obnaša od 11. srpnja 2019. do danas.

Člankom 3. stavkom 1. podstavkom 32. ZSSI-a propisano je da su dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata, dužnosnici u smislu odredbi navedenog Zakona.

Člankom 3. stavkom 2. ZSSI-a propisano je da su se odredbe ZSSI-a primjenjuju se i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske, stoga je i dužnosnik Ivica Kinder povodom obnašanja navedenih dužnosti obvezan postupati sukladno odredbama ZSSI-a.

Povjerenstvo je, u svrhu stjecanja saznanja koja upućuju na moguću povredu odredbi ZSSI-a, provelo postupak redovite provjere podnesenih izvješća o imovinskom stanju vezano za eventualne promjene u plaći te ostvarene druge primitke koje za vrijeme obnašanja navedenih dužnosti primaju dužnosnici Drago Matanović i Ivica Kinder.

U odnosu na dužnosnika Dragu Matanovića, Povjerenstvo je zaprimilo izvješća o imovinskom stanju povodom prestanka obnašanja dužnosti zapovjednika Zapovjedništava za potporu od 14. lipnja 2016., povodom stupanja na dužnost zamjenika načelnika Glavnog stožera Oružanih snaga Republike Hrvatske od 14. lipnja 2016., povodom promjene od 16. studenog 2017., povodom promjene od 15. lipnja 2018., povodom prestanka obnašanja dužnosti zamjenika načelnika Glavnog stožera Oružanih snaga Republike Hrvatske od 15. travnja 2020. i povodom stupanja na dužnost glavnog inspektora obrane od 14. travnja 2020.

U izvješćima o imovinskom stanju koje je dužnosnik podnio 14. lipnja 2016., 16. studenog 2017. i 15. lipnja 2018., dužnosnik je u dijelu podataka „Prihodi", u rubrici „Primanja na mjesečnoj razini od dužnosti za koju se podnosi izvješće o imovinskom stanju" naveo da prima bruto iznos od 23.303,47 kn i neto iznos od 16.452,16 kn.

Nadalje, u izvješću o imovinskom stanju koje je dužnosnik podnio 15. travnja 2020. dužnosnik je u dijelu podataka „Prihodi", u rubrici „Primanja na mjesečnoj razini od dužnosti za koju se podnosi izvješće o imovinskom stanju" naveo da prima bruto iznos od 32.248,99 kn i neto iznos od 22.781,80 kn.

Uvidom u podatke Porezne uprave, Povjerenstvo je za 2016. utvrdilo da je dužnosnik Drago Matanović od isplatitelja Ministarstva obrane ostvario primitke u sljedećim iznosima za isplatu (neto iznosima), koji su označeni šifrom 0001 (primici po osnovi plaće): 9. lipnja 2016. g. u iznosu od 17.800,22 kn, 8. srpnja 2016. g. u iznosu od 17.800,00 kn, 8. kolovoza 2016. g. u iznosu od 18.196,19 kn, 9. rujna 2016. g. u iznosu od 17.800,21 kn, 7. listopada 2016. g. u iznosu od 17.800,21 kn, 9. studenog 2016. g. u iznosu od 17.800,21 kn i 9. prosinca 2016. g. u iznosu od 17.800,22 kn.

Iz navedenog proizlazi da je dužnosnik u razdoblju u kojem je primio plaću od 1. svibnja 2016. do 31. prosinca 2016. za obnašanje dužnosti zamjenika načelnika Glavnog stožera Oružanih snaga Republike Hrvatske ostvario primitak u ukupnom iznosu od 124.997,26 kn, odnosno prosječni mjesečni iznos od 17.856,75 kn, a obzirom da je u izvješćima o imovinskom stanju od 14. lipnja 2016. naveo mjesečni neto iznos plaće od 16.452,16 kn, proizlazi da je dužnosnik naveo kako je za razdoblje od 1. svibnja 2016. g. do 31. prosinca 2016. ostvario ukupni neto iznos plaće od 115.165,12 kn. Utvrđeni nerazmjer između iznosa neto plaće prema podacima nadležnog tijela za razdoblje od 1. svibnja 2016. do 31. prosinca 2016. i iznosa neto plaće koji je naveo u izvješćima o imovinskom stanju od 14. lipnja 2016. ne predstavlja značajno odstupanje zbog kojeg bidužnosnik bio u obvezi navesti takvu promjenu istekom te godine.

Uvidom u kumulativni pregled Porezne uprave iz JOPPD po stjecatelju za 2017., Povjerenstvo je utvrdilo da je dužnosnik od Ministarstva obrane ostvario ukupni primitak označen šifrom 0001 (primitak po osnovi plaće) u neto iznosu od 225.684,88 kn. Obzirom da je u izvješću o imovinskom stanju od 16. studenog 2017. dužnosnik naveo mjesečni neto iznos plaće od 16.452,16 kn, to je dužnosnik za 2017. prijavio primitak neto plaće od 197.425,92 kn na godišnjoj razini, što predstavlja značajnu razliku u odnosu na iznos od 225.684,88 kn koji je utvrđen uvidom u podatke nadležnog tijela.

Uvidom u kumulativni pregled Porezne uprave iz JOPPD po stjecatelju za 2018., utvrđeno je da je dužnosnik od Ministarstva obrane ostvario ukupni primitak označen šifrom 0001 (primitak po osnovi plaće) u neto iznosu od 271.286,90 kn. Obzirom da je u izvješću o imovinskom stanju od 15. lipnja 2018. dužnosnik naveo mjesečni neto iznos plaće od 16.452,16 kn, to je dužnosnik za 2018. g. prijavio primitak neto plaće od 197.425,92 kn na godišnjoj razini, što predstavlja značajnu razliku u odnosu na iznos od 271.286,90 kn koji je utvrđen uvidom u podatke nadležnog tijela.

Uvidom u kumulativni pregled Porezne uprave iz JOPPD po stjecatelju za 2019., utvrđeno je da je dužnosnik od Ministarstva obrane ostvario ukupni primitak označen šifrom 0001 (primitak po osnovi plaće) u neto iznosu od 264.688,37 kn. Obzirom da je u izvješću o imovinskom stanju od 15. lipnja 2018. dužnosnik naveo mjesečni neto iznos plaće od 16.452,16 kn, a tijekom 2019. nije podnio izvješće o imovinskom stanju, to je dužnosnik i za 2019. prijavio primitak neto plaće od 197.425,92 kn na godišnjoj razini, što predstavlja značajnu razliku u odnosu na iznos od 264.688,37 kn koji je utvrđen uvidom u podatke nadležnog tijela.

Uvidom u JOPPD pregled Porezne uprave po stjecatelju za 2020., utvrđeno je da je dužnosnik po osnovi posljednje tri pune plaće za obnašanje dužnosti zamjenika načelnika Glavnog stožera OSRH prije kraja mandata (za prosinac 2019., siječanj 2020, i veljaču 2020.) od Ministarstva obrane ostvario primitak označen šifrom 0001 (primitak po osnovi plaće) u sljedećim neto iznosima: 9. siječnja 2020. u iznosu od 22.356,05 kn, 6. veljače 2020. u iznosu od 22.781,79 kn i 6. ožujka 2020. u iznosu od 22.781,79 kn, iz čega proizlazi da je dužnosnik u navedena tri mjeseca 2020. po osnovi plaće za obnašanje dužnosti primio ukupni neto iznos od 67.919,63 kn.

Obzirom da je u izvješću o imovinskom stanju podnesenom po prestanku obnašanja dužnosti zamjenika načelnika Glavnog stožera oružanih snaga Republike Hrvatske od 15. travnja 2020. dužnosnik naveo mjesečni neto iznos plaće od 22.781,80 kn, dužnosnik je za razdoblje tijekom kojeg je u 2020. g. obnašao navedenu dužnost prijavio ukupni primitak neto plaće od 68.345,40 kn, što ne predstavlja značajno odstupanje u odnosu na podatke Porezne uprave zbog kojeg bi dužnosnika trebalo pozvati da isti obrazloži.

Uvidom u izvješća o imovinskom stanju koja je dužnosnik podnio Povjerenstvu 14. lipnja 2016., 16. studenog 2017., 15. lipnja 2018. i 15. travnja 2020. godine, utvrđeno je da je dužnosnik u dijelu izvješća ,,Prihodi“, u rubrici „Podaci o ostalim prihodima”, naveo da ostali prihodi ne postoje. Uvidom u kumulativni pregled iz JOPPD po stjecatelju, dužnosnik je od Ministarstva hrvatskih branitelja tijekom 2016., 2017., 2018. i u 2019. ostvarivao neoporezive primitke (primitke na koje se ne plaća porez na dohodak) označene šifrom 9 (potpore za zbrinjavanje ratnih invalida) u redovitim mjesečnim iznosima od 229,49 kn odnosno u ukupnom godišnjim neto iznosu od 2.753:88 kn. Dužnosnik je i u 2020. godini nastavio primati isti mjesečni iznos od istog isplatitelja, pa je tako ostvario ove primitke i mjesecima siječnju, veljači i ožujku iste godine, koji su prethodili podnesenom Izvješću od 15. travnja 2020.g.

Usporedbom podataka iz izvješća o imovinskom stanju dužnosnika podnesenih 14. lipnja 2016., 16. studenog 2017., 15. lipnja 2018. i 15. travnja 2020. godine te podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka, budući da dužnosnik u izvješća o imovinskom stanju nije unio podatke o redovitim neoporezivim primicima od isplatitelja Ministarstva hrvatskih branitelja na koje se ne plaća porez na dohodak s osnove potpore za zbrinjavanje ratnih invalida.

Stoga je Povjerenstvo zaključkom Broj: 711-I-1458-RP-50-20-02-10 od 6. listopada 2020. pozvalo dužnosnika Dragu Matanovića da u roku od 15 dana od dana primitka zaključka dostavi Povjerenstvu očitovanje s potrebnim dokazima o neskladu odnosno nerazmjeru između prijavljene imovine iz izvješća o imovinskom stanju dužnosnika podnesenih 14. lipnja 2016., 16. studenog 2017., 15. lipnja 2018. i 15. travnja 2020. te podataka Porezne uprave u dijelu izvješća koji se odnosi na plaću za obnašanje javne dužnosti te ostale prihode dužnosnika.

Dužnosnik Drago Matanović očitovao se na navedeni zaključak dana 27. listopada 2020. podneskom zaprimljenim pod brojem 711-U-3896-RP-50/20-03-10**.**

Dužnosnik u očitovanju navodi da su Smjernica i uputa broj:711-1-1724-R-91/18-01-8 od 24. prosinca 2018., koje se navode u zaključku, objavljene na internetskim stranicama Povjerenstva, te da s istom nije bio upoznat i napominje da je sve promjene, pa tako i one koje se odnose na primanje iznosa mjesečne plaće, uredno prijavljivao Povjerenstvu.

Nadalje navodi da su se povećanja koja se iznose u zaključku odnosila na promjene visine oporezivog dijela plaće zbog čega je dolazilo do povećanja neto iznosa plaće, a što nije navodio u izvješćima jer nije znao da je to dužan učiniti. Ističe da je trajni hrvatski ratni vojni invalid s 40% oštećenja organizma temeljem ranjavanja te da ostvaruje mjesečnu naknadu u iznosu od 229,49kn i da nije znao da taj primitak treba navesti u izvješću.

Dužnosnik navodi da je priložio rješenje o invaliditetu te kartice o isplati plaća i naknada za 2016., 2017., 2018., 2019. i 2020. godinu kao i razliku plaće koja se odnosi na razdoblje od 05. mjeseca 2016. godine do 03. mjeseca 2018. godine te navodi kako je bio u zabludi o svojoj obvezi odnosno da je postupao u dobroj vjeri. Dužnosnik traži uputu Povjerenstva kako postupiti radi usklađivanja podataka o njegovoj imovini sa stvarnim stanjem te imovine, a u pogledu eventualne obveze podnošenja izvješća o ostvarenim prihodima.

Priloženo je rješenje Ministarstva obrane o invaliditetu od 3. listopada 1995. kojim se dužnosniku priznaje 40% oštećenja organizma te mu s utvrđuje pravo na osobnu invalidninu u iznosu od 75,80 kn mjesečno te posebni dodatak od 37,89 kn mjesečno.

Dužnosnik je priložio Kartice djelatnika za 2016., 2017., 2018., 2019. i 2020.

Iz kartice za razdoblje od 1. siječnja do 31. prosinca 2016. proizlazi da je dužnosnik od Ministarstva obrane na godišnjoj razini primio neto iznos od 178.120,21 kn za redovan rad, iznos od 5.016,85 kn za plaću u naravi, iznos od 6.888,18 kn za državne blagdane, iznos od 18.802,87 za godišnji odmor, iznos od 538,03 kn za premiju dopunskog osiguranja, iznos od 31.677,92 kn s naslova minulog rada, iznos od 815,21 kn jubilarnih nagrada te iznos od 3.923,64 kn dodatka za vojnu službu od 8%, odnosno ukupno u toj godini iznos od 245.782,71 kn.

Iz kartice za razdoblje od 1. siječnja do 31. prosinca 2017. proizlazi da je dužnosnik od Ministarstva obrane na godišnjoj razini primio neto iznos od 145.875,59 kn za redovan rad, iznos od 4.878,51 kn za državne blagdane, iznos od 10.090,12 kn za godišnji odmor, iznos od 25.735,08 kn s naslova minulog rada te iznos od 3.014,86 dodatka za vojnu službu od 8%., odnosno ukupno u toj godini iznos od 189.594,16 kn bruto, što iznosi 168.900,13 kn neto.

Iz kartona primanja radnika za razdoblje od 1. siječnja do 31. prosinca 2018. proizlazi da je dužnosnik od Ministarstva obrane na godišnjoj razini primio neto iznos od 3.673,69 kn dodatka za vojnu službu od 8%, iznos od 198.772,35 kn za redovan rad, iznos od 8.848,69 kn za državne blagdane, iznos od 34.627,54 kn za minuli rad, iznos od 13.846,78 kn retro razlike, iznos od 2.192,86 kn za retro minuli rad, iznos od 1.250,00 kn za regresa, iznos od 775,13 kn na ime godišnje korekcije poreza, iznos od 2.213,27 kn dnevnice, iznos od 1.193,23 kn dnevnice, iznos od 1.250,00 kn na ime božićnice, iznos od 1.701,85 za godišnji odmor, te povrat iznosa od 1.573,79 kn za prekoračenje mobitela, odnosno ukupno u toj godini iznos od 268.717,60 kn, koji umanjen za iznose regresa, božićnice i dvije isplaćene dnevnice iznosi 262.865,10 kn neto.

Iz kartona primanja radnika za razdoblje od 1. siječnja do 31. prosinca 2019. proizlazi da je dužnosnik od Ministarstva obrane na godišnjoj razini primio neto iznos od 200.527,42 kn za redovan rad, iznos od 3.814,07 kn dodatka za vojnu službu od 8%, iznos od 37.829,33 kn za minuli rad, iznos od 9.353,31 kn za državne blagdane, iznos od 1.250,00 kn za regres, iznos od 12.092,99 kn za godišnji odmor, iznos od 1.250,00 kn na ime božićnice te uplata dragovoljnog priloga u državni proračun za zakladu vojne solidarnosti u iznosu od 1.100,00 kn, odnosno ukupno u toj godini iznos od 265.017,12 kn, koji umanjen za iznose regresa, božićnice i uplate dragovoljnog priloga iznosi 261.417,20 kn.

Iz kartona primanja radnika za razdoblje od 1. siječnja do 31. listopada 2020. proizlazi da je dužnosnik od Ministarstva obrane na godišnjoj razini primio neto iznos od 150.828,06 kn za redovan rad, iznos od 2.955,07 kn dodatka za vojnu službu od 8%, iznos od 30.097,16 kn za minuli rad, iznos od 6.087,40 kn za državne blagdane, iznos od 15.068,44 kn za godišnji odmor, iznos od 1.500,00 kn za regres te uplata dragovoljnog priloga u državni proračun za zakladu vojne solidarnosti u iznosu od 900,00 kn, odnosno ukupno u toj godini iznos od 205.636,13 kn, koji umanjen za iznose regresa i uplate dragovoljnog priloga iznosi 203.236,13 kn.

U odnosu na dužnosnika Ivicu Kindera, Povjerenstvo je zaprimilo izvješća od 10. kolovoza 2015. povodom stupanja na dužnost ravnatelja Vojne sigurnosno-obavještajne agencije, 7. rujna 2015. povodom ispravka podataka, 19. listopada 2015. povodom ispravka podataka, 19. srpnja 2019. povodom prestanka obnašanja navedene dužnosti te 9. srpnja 2019. povodom stupanja na istu dužnost u novom mandatu 2019. – 2023.g.

U izvješćima o imovinskom stanju od 10. kolovoza 2015. i 7. rujna 2015. dužnosnik je naveo neto iznos mjesečne plaće od 15.977,25 kn, ali je to u izvješću od 19. listopada 2015. ispravljeno na iznos od 21.496,54 kn. U izvješćima o imovinskom stanju od 9. srpnja 2019. i 19. srpnja 2019. prijavljen je iznos plaće od 24.137,32 kn neto mjesečno.

Stoga se iznos iz izvješća od 19. listopada 2015. smatra kao prijavljeni iznos i relevantan je za usporedbu s podacima o primljenoj plaći u 2015., 2016., 2017. i 2018., a iznos prijavljen u izvješćima od 9. i 19. srpnja 2019. relevantan je za usporedbu s podacima o primljenoj plaći u 2019.

Prema podacima Porezne uprave za 2015. izračunom su obuhvaćena 4 mjeseca u kojima je primljena puna plaća za dužnost ravnatelja Vojne sigurnosno-obavještajne agencije, od rujna (za kolovoz) do prosinca, što ukupno iznosi neto 88.830,93 kn, dok prijavljena plaća na razini 4 mjeseca prema relevantnom izvješću od 19. listopada 2015. iznosi 85.986,16 kn neto, što ne predstavlja značajno odstupanje zbog kojeg bi dužnosnika trebalo pozvati da u tom dijelu podnese dokaze potrebe za obrazloženje utvrđenog nerazmjera.

Prema podacima Porezne uprave za 2016., dužnosnik je ukupno primio neto iznos plaće od 265.410,06 kn, dok prijavljena plaća iz izvješća od 19. listopada 2015. na godišnjoj razini (x 12 mjeseci) iznosi 257.958,48 kn neto, prema podacima Porezne uprave za 2017., dužnosnik je ukupno primio neto iznos plaće od 281.010,86 kn, dok prijavljena plaća iz izvješća od 19. listopada 2015. na godišnjoj razini (x 12 mjeseci) iznosi 257.958,48 kn neto, prema podacima Porezne uprave za 2018., dužnosnik je ukupno primio neto iznos plaće od 282.346,47 kn, dok prijavljena plaća iz izvješća od 19. listopada 2015. na godišnjoj razini (x 12 mjeseci) iznosi 257.958,48 kn te prema podacima Porezne uprave za 2019. dužnosnik je ukupno primio neto iznos plaće od 289.647,72 kn, dok prijavljena plaća iz izvješća od 9. i 19. srpnja 2019. g. na godišnjoj razini (x 12 mjeseci) iznosi 289.647,84 kn neto.

Usporedbom podataka koje je dužnosnik prijavio s podacima Porezne uprave, nisu utvrđena takva odstupanja zbog kojih bi se dužnosnika pozvalo da obrazloži utvrđeni nerazmjer i priloži odgovarajuće dokaze.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini.

Stavkom 7. istog članka ZSSI-a propisano je da podatci o stečenoj imovini, uz ostalo, obuhvaćaju i podatke o dohotku od nesamostalnog rada i drugom dohotku te primicima koji se ne smatraju dohotkom i primicima na koje se ne plaća porez na dohodak.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povjerenstvo je dužnosnicima i rukovodećim državnim službenicima dalo Smjernicu i uputu broj: 711-I-1724-R-91/18-01-8 od 24. prosinca 2018., koja je objavljena na mrežnim stranicama Povjerenstva, u kojoj se navodi da se promjenom na imovini, koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, smatra i promjena primanja od dužnosti za koju se podnosi izvješće o imovinskom stanju ako se neto iznos plaće na godišnjoj razini (zbroj mjesečnih neto plaća na godišnjoj razini) promjeni za više od 10%.

Pritom se u Smjernici i uputi napominje u odnosu na prijavljeni podatak o plaći od obnašanja dužnosti, da se podatak prijavljen u izvješću o imovinskom stanju povodom stupanja na dužnost uspoređuje sa stvarno primljenom plaćom za prvi puni mjesec na toj novoj dužnosti nadalje sve do plaće primane u kalendarskoj godini u kojoj je podneseno novo izvješće koje je odobreno u prethodnoj provjeri i objavljeno. Ukoliko dužnosnik podnese izvješće o imovinskom stanju radi upravo promjene visine plaće tijekom mandata neposredno nakon što je promjena uslijedila, Povjerenstvo tu promjenu može potvrditi uvidom u podatke Porezne uprave i tom će slučaju biti jasno da se prijavljeni iznos treba uspoređivati s plaćom koju će dužnosnik primati u narednim mjesecima.

Nadalje se u Smjernici i uputi navodi da se u svim ostalim slučajevima, s obzirom da se promjena u imovini može prijaviti do kraja godine u kojoj je nastala, prilikom utvrđivanja postoji li ili ne postoji nesklad odnosno nerazmjer u prijavljenim i stvarnim podacima, podatak o plaći prijavljen u izvješću povodom promjene uspoređuje sa stvarno primljenom plaćom na godišnjoj razini u kalendarskoj godini u kojoj je izvješće podneseno. Podatak o visini plaće prijavljen u izvješću podnesenom radi promjene uspoređivati će se s plaćom koju je dužnosnik primao u prethodnoj godini samo ako je izvješće podneseno početkom iduće godine (kad je izvjesno da se radi o neznatnom kašnjenju, a nedvojbeno je izvješće podneseno radi promjene u protekloj godini). Ujedno, podatak o plaći prijavljen u izvješću povodom promjene uspoređuje se sa stvarno primanom plaćom u narednim godinama ako u tim kalendarskim godinama nije podneseno novo izvješće (koje je odobreno u prethodnoj provjeri i objavljeno).

Konačno podatak prijavljen u izvješću povodom prestanka obnašanja dužnosti uspoređuje se s plaćom primanom u zadnjoj kalendarskoj godini mandata zaključno s plaćom za zadnji puni mjesec na dužnosti koja je prestala.

Stoga se postojanje nesklada odnosno nerazmjera u odnosu na prijavljeni podatak o plaći od obnašanja dužnosti utvrđuje ako je ostvareni neto iznos plaće na godišnjoj razini (odnosno za mjesece koje je dužnosnik u cijelosti bio na dužnosti tijekom prve i zadnje godine mandata) za više od 10% veći ili manji od umnoška prijavljenog mjesečnog neto iznosa plaće s 12 (odnosno s brojem mjeseci koje je dužnosnik u cijelosti bio na dužnosti).

Sukladno Smjernici i uputi od 24. prosinca 2018. g., dužnosnik je ostale prihode koji nisu vezani uz obnašanje dužnosti u obvezi prijaviti koncem godine u kojoj su ostvareni pa ukoliko je dužnosnik to propustio učiniti, a i ukoliko postoji značajno odstupanje između prijavljenog i ostvarenog iznosa, utvrđuje se nesklad odnosno nerazmjer imovine.

Navedenom Smjernicom dužnosnicima je samo ukazano na obveze propisane odredbama ZSSI-a u pogledu prijavljivanja promjene u imovni te ostvarenih drugih prihoda za vrijeme obnašanja dužnosti, koje su i prije njezina donošenja izravno obvezivale dužnosnike. S navedenim odredbama dužnosnici su se dužni upoznati, a u slučaju dvojbe vezano za opseg njihovih obveza, mogu se obratiti Povjerenstvu sa zahtjevom za davanje mišljenje.

U odnosu na promjene u plaći, dužnosnik Drago Matanović je za 2017., 2018. i 2019. prijavio primitak neto plaće od 197.425,92 kn na godišnjoj razini, i to za 2017. u izvješću od 16. studenog 2017. podnesenom povodom promjene, za 2018. i za 2019. u izvješću od 15. lipnja 2018. podnesenom povodom promjene, dok je ista prema podatcima Porezne uprave u 2017. iznosila 225.684,88 kn, u 2018. 271.286,90 kn te je u 2019. 264.688,37 kn, iz čega proizlazi da je za 2017. i 2018. dužnosnik u izvješćima povodom bitne promjene navodio bitno manje iznose plaće, dok za 2019. nije podnio izvješće povodom bitne promjene u kojem bi naveo promjenu u visini plaće, iz čega bi proizlazilo da mu se plaća nije mijenjala od zadnjeg podnesenog izvješća.

Iz priloženih kartica djelatnika i kartona primanja koja je dužnosnik dostavio uz očitovanje, proizlazi da je dužnosnik u 2017.g. primio godišnji neto iznos plaće od 168.900,13 kn, u 2018. iznos od 262.865,10 kn te u 2019. iznos od 261.417,20 kn.

Obzirom da je dužnosnik prema podacima nadležnog tijela primio u 2017. godišnji neto iznos plaće od 225.684,88 kn, u 2018. iznos od 271.286,90 kn te u 2019. iznos od 264.688,37 kn, iz dokumentacije koju je uz očitovanje priložio dužnosnik proizlazi razlika u odnosu na podatke Porezne uprave za 2017. godinu, ali nije utvrđeno značajnije odstupanje za 2018. i 2019. godinu među ovim podacima. Međutim, imajući u vidu da je za sve navedene godine dužnosnik prijavio iznos plaće od 197.425,92 kn i u tom slučaju bi se radilo o značajnom odstupanju između prijavljenih podataka za svaku navedenu godinu i tih podataka, slijedom čega ne bi bio doveden u pitanje utvrđeni nerazmjer između prijavljenih podataka i podataka nadležnog tijela.

U odnosu na neoporezivi primitak na koji se ne plaća porez na dohodak od Ministarstva hrvatskih branitelja tijekom 2016., 2017., 2018., 2019. i 2020., koji predstavlja potporu za zbrinjavanje ratnih invalida u redovitim mjesečnim iznosima od 229,49 kn odnosno u ukupnom godišnjim neto iznosu od 2.753:88 kn, koji je utvrđen uvidom u podatke Porezne uprave, dužnosnik također nije u tom dijelu obrazložio propust nenavođenja tih primitka u izvješćima koja je podnosio Povjerenstvu, a koja je bio dužan navoditi istekom godina u kojoj su ostvareni, jer se navod da mu nije bilo poznato da je i taj primitak treba navesti u izvješću ne može prihvatiti kao valjano objašnjenje koji bi opravdao njegovo nenavođenje.

Dužnosnik Drago Matanović dostavljenim očitovanjem nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, u dijelu koji se odnosi na utvrđeni nesklad odnosno nerazmjer u pogledu propusta navođenja plaće za 2017., 2018. i 2019. koju je primao za obnašanje javne dužnosti te propusta navođenja drugih primitaka za 2016., 2017., 2018., 2019. i 2020. godine.

Stoga navodi koje je dužnosnik iznio u svojem očitovanju ne opravdavaju utvrđeni nesklad odnosno nerazmjer u smislu odredaba članka 26. i 27. ZSSI-a te je Povjerenstvo donijelo odluku kao u točki I. izreke.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki III. izreke.

Obzirom da između, u izvješću navedenog podatka o plaći koju prima za obnašanje javne dužnosti te podataka o plaći kojim raspolaže Porezna uprava, nije utvrđen značajan nerazmjer zbog kojeg bi dužnosnika Ivicu Kindera trebao pozvati da isti obrazloži, to se postupak protiv navedenog dužnosnika neće pokrenuti, pa je odlučeno kao pod točkom II. izreke.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Drago Matanović, elektronička dostava
2. Dužnosnik Ivica Kinder, elektronička dostava
3. Objava na internetskoj stranici Povjerenstva
4. Pismohrana